**TÍTOL:** JUUL

**NIVELL:** cicle superior primària

**TEMA:** Anàlisi de la violència

**DURADA:** 60 min. (també es pot fer de 90 minuts, trobareu els tallers *en cursiva*)

**OBJECTIUS:**

* Reflexionar sobre les agressions verbals, humiliacions i altres violències
* Respectar, acceptar i tolerar els altres tal i com són
* Reflexionar sobre la importància de les paraules (les que fan mal i les que curen)
* Parlar dels sentiments que acompanyen les agressions

**DESENVOLUPAMENT DE L’ACTIVITAT:**

1\_**Breu presentació** de l’activitat que es durà a terme i del grup que la dinamitzarà

2\_**Obertura de la sessió** (6-10 min depenent de si s’escriu en post-it o de si es fa oralment)

Abans de la lectura del conte Juul, se’ls plantejarà en veu alta la pregunta: “Us agrada que us insultin?”. Demanarem a les persones que NO els agrada ser insultades que s’aixequin de la cadira (tothom s’hauria d’aixecar). Els farem asseure de nou i es demanarà que s’aixequin les persones que “no hagin insultat mai a ningú” (tothom jauria de quedar assegut).

Amb aquestes dues preguntes quedarà la fotografia del nostre comportament contradictori: No ens agrada que ens insultin, però en algun moment de la nostra vida totes ho hem fet. És important que les persones dinamitzadores també s’aixequin i també s’asseguin per empatitzar amb l’alumnat, tothom fa el mateix, adults i infants.

Se’ls demanarà com se senten quan els insulten i es recollirà en un paper o cartolina el que van dient en veu alta els nois i noies. No els deixarem utilitzar les paraules malament o bé, sinó que els demanarem que busquin altres adjectius o que desenvolupin una frase curta.

*VERSIÓ 90 MIN: Acabarem la introducció a l’activitat demanant que cada infant escrigui en un post-it com se sent quan l’insulten (si no es vol escriure o l’aula no ho permet, es demanarà que ho comparteixin en veu alta i una dinamitzadora ho anoti en un paper gran). Per descriure el “com em sento quan m’insulten” es prohibiran paraules com MALAMENT, FATAL, BÉ... Caldrà que ho expliquin amb una frase.*

2\_**Lectura del conte “Juul”** (7 a 15 minuts)

Pot ser una lectura del conte o versió una teatralitzada partint de ninots, titelles o diapositives segons com ho hagi preparat l’equip de talleristes.

Un cop finalitzada la lectura/representació del conte, els demanem d’estar 10 segons en silenci per pensar en la història. Un cop passat aquests pocs segons obrim el diàleg amb l’auditori preguntant “què heu sentit al escoltar la història d’en Juul?” (és important que una de les dinamitzadores prengui nota del que aniran dient les noies i els nois). S’anotarà al costat del que s’ha apuntat abans sobre l’insult. Preguntarem sobre l’insult, “què és per a vosaltres insultar?”. Demanarem que lliurement vagin donant la definició d’insult/insultar tot comparant-ho amb el que s’ha anat dient a en Juul.

*VERSIÓ 90MIN: Si l’auditori ho permet es pot entrar més a fons en la definició d’insult. Per fer-ho en buscarem sinònims al diccionari per acabar de completar-la:* [*https://sinonims.iec.cat/sinonims\_cerca\_sin.asp?pclau2=insultar*](https://sinonims.iec.cat/sinonims_cerca_sin.asp?pclau2=insultar)*.*

3\_**Aplicació del conte a l’aula:** joc del termòmetre (12min)

A classe s’utilitza l’insult amb normalitat? Intentem mesurar-ho? Es dibuixa un termòmetre gegant al terra amb un guix, una corda (o es porta ja fet amb paper d’estrassa o tela). Es tractarà de mesurar la temperatura dels insults de l’aula:

* Oo indica que a classe no hi ha agressions ni insults de cap mena
* 10o indica el màxim d’agressions, i per tant vol dir que la temperatura de la convivència és insuportable
* 5o indica la normalitat, allò que encara podem aguantar, “suportar”.

Demanarem que els alumnes s’escriguin al palmell de la mà una temperatura que vagi del 0 al 10 en l’escala de Juul. Un cop ho hagin fet, desplegarem el termòmetre al terra i els demanarem que se situïn damunt la línia que indica la temperatura que s’han escrit al palmell.

Tenim ara una nova fotografia -individual i subjectiva- de la vivència de la violència (insults, agressivitat...) a classe. Els demanem que aixequin la mà i vagin d’un en un cantant la temperatura per tal de calcular-ne conjuntament la temperatura mitjana. El resultat, ara, ja no serà individual sinó la mitjana que n’extraurem com a grup classe.

Aquests dos resultats ens permetran parlar de la vivència personal i subjectiva de l’agressivitat, l’insult i la violència (no per a tothom serà el mateix). I això queda palès en la fotografia que hem fet quan ens hem posat damunt el termòmetre i la temperatura mitjana del grup classe.

*VERSIÓ 90 MIN: Segons el resultat, demanar-los que proposin com podrien millorar i rebaixar la temperatura fins arribar a l’ideal, el ZERO. Ha de ser curt, només per veure que pot ser real i possible revertir la situació. Apuntem les estratègies en un lloc ben visible.*

3\_**Busquem un final just** (5-7min)

Hem vist que en Juul ha estat insultat fins al punt -gairebé- de desaparèixer. Així mateix hem comprovat que nosaltres, a l’aula, també tenim un ambient on s’utilitza l’insult i les agressions violentes les quals -com hem compartit a l’inici de la sessió- no agraden a ningú i ens fan sentir... (enumerar algun dels exemples que han anat dient a l’apartat 1 sobre ser insultats).

Però al conte d’en Juul hi ha la Nora, una nena que li fa una sola pregunta que ho canvia tot. La recordeu? Què creieu que representa la Nora? Quines paraules fa servir la Nora? Què més fa la Nora a en Juul? Què li dona? (anotarem les paraules i les accions que fa la Nora al mateix foli on hem anotat les altres paraules, però amb un altre color per diferenciar-les). Tot son gestos i tot son paraules, però hi ha paraules que curen i hi ha paraules que fan mal. Les distingim? Quines son les paraules que ens curen a nosaltres? Tot s’ha d’anar anotant al full/pissarra amb el color nou, de manera que anem tapant els sentiments que hem recollit (negatius) de quan ens insultaven, amb paraules que els curen.

4\_ **Tancament de la sessió**: (7min)

Tornem a l’inici de la sessió, i mentre repassem com ha anat en Juul i els resultats obtinguts a classe, els proposem d’extrapolar una foto de les violències que tenim a l’escola. Així, els encomanem una tasca a fer aquests dies: **el mur de les violències de l’escola**. Caldrà mesurar quines son les violències que s’exerceixen al centre i per fer-ho els demanem que les distingeixin. Donem les instruccions de la missió que tenen a la tutora o tutor en un sobre ben gran perquè el llegeixi a l’alumnat un cop els talleristes ja siguin fora (l’equip docent ja està a cas de la campanya)

Què incloure al sobre que s’entrega a cada classe:

Ara que coneixeu el mal que poden fer algunes paraules i el conte d’en Juul, un conte que explica fins on pot arribar a fer mal la violència que practiquem totes i tots a l’escola, us demanem que durant els propers 10 dies munteu el MUR DE LES VIOLÈNCIES a la vostra escola.

Per fer-ho heu de procurar-vos molts llaços de color que heu de situar en un lloc ben visible i accessible per tots els nens i nenes de 1r fins a 6è. Cada llaç indicarà un tipus de violència, i caldrà que totes i tots cada vegada que en feu alguna, o cada vegada que en veieu alguna i no actueu, agafeu el llaç del color que toca i el pengeu al vostre mur:

* Llaç negre: violència física (cosses, esgarrapades, cops, pessics, estirades de cabell...)
* Llaç vermell: violència psicològica (insultar, arraconar, no deixar jugar, cridar, ridiculitzar, burlar-se...)
* Llaç blanc: he sigut agressora o he permès l’agressió perquè no he fet res per evitar-ho (som còmplices de la violència quan no fem res i mirem cap a un altre costat, som violència quan directament l’exercim)

*TUTORA: aquí pots posar algun exemple a partir de les històries que han sortit durant la sessió. Recupereu la història i, entre totes i tots, decidiu quin seria el color de llaç (o llaços) que es penjarien a la reixa.*

Heu d’explicar a les altres classes quin és el treball a fer per aconseguir que totes les nenes i nens, les mestres, conserges, personal de cuina, neteja o manteniment pugui penjar els seus llaços.

Caldrà deixar els llaços penjats durant, com a mínim, un parell de setmanes (10-15dies).

Feu una fotografia del mur de llaços i envieu-la a: [educacio@solidaries.org](mailto:educacio@solidaries.org) amb el nom de l’escola.

Prepareu una estratègia/solució per desfer els llaços i expliqueu-nos-la: teniu exercicis que us hi ajudaran al blog de la campanya. Caldrà enviar les vostres conclusions a finals de febrer a: [educacio@solidaries.org](mailto:educacio@solidaries.org) Aquestes seran compartides amb la resta d’escoles de Girona i es faran públiques perquè tothom les conegui.

**MATERIAL NECESSARI:**

* Una aula espaiosa on explicar o representar la història d’en Juul
* Un papelògraf o cartolina i retoladors gruixuts de dos colors
* El termòmetre gegant o material per dibuixar-lo o representar-lo
* Un conte d’en Juul (amb il·lustracions) i el material necessari per a la representació del conte (grup de talleristes)
* Llapis, papers o post-it per a l’alumnat (l’escola)
* Un sobre amb les instruccions i 3 cintes de color per exemplificar l’exercici a fer durant la campanya (talleristes)

**OBSERVACIONS:**

És importantíssim que una de les persones talleristes es dediqui a recollir totes i cadascuna de les intervencions dels infants en un lloc ben visible. Els sentiments, emocions i històries que surten del diàleg amb el grup classe han de servir-vos per al tancament a vosaltres i per a la posterior decoració de la porta de l’aula al grup.

Si podeu utilitzar una càmera fotogràfica és important documentar la sessió amb imatges (tothom dret, ningú dret, tothom situat al termòmetre, la imatge de les paraules de la Nora damunt les dels sentiments negatius, etc...). Aquestes imatges es quedaran per la campanya i se n’enviarà una còpia a la tutora del centre.

Aquest taller és introductori a un treball de reflexió sobre l’exercici de la violència a les aules i al centre escolar. És important recordar a les tutores i tutors que tenen més informació al blog de la campanya per continuar treballant tant el conte com el mur de les violències que es demana de realitzar.

**AUTORIA:** Adaptació del taller Juul de Paco Abril pel CeDRe de la Coordinadora d’ONG Solidàries dins la campanya DENIP2020 “Fem les Paus”.